‘SA moet weet wie breek en plunder Eskom’DA-leier John Steenhuisen (Foto: Skermskoot/DA/Twitter) Die feit is dat Eskom nooit reggeruk sal kan word nie voordat ons weet wie en wat dit breek. “Net ’n parlementêre ondersoek kan ’n behoorlike platform en beskerming bied aan daardie onskuldige mense wat weet wat by Eskom gebeur en wat deur sindikate, wat tot aan die bopunt van die regering strek, gedreig en tot stilte gedoem is,” het DA-leier John Steenhuisen Donderdag tydens ŉ debat in die Nasionale Vergadering aangevoer. Die DA het ’n mosie by die parlement ingedien vir die stigting van ’n ad hoc-komitee van die parlement om korrupsie by Eskom te ondersoek en die mosie is Donderdag gedebatteer. Volgens Steenhuisen is daar ernstige bewerings wat oor Eskom gemaak word, wat ŉ parlementêre ondersoek regverdig. “Dit word beweer dat vier kriminele kartelle binne Eskom bedrywig is, sy hulpbronne plunder, dit droogbloei en die land op sy knieë bring. Hierdie vier kriminele groepe steel miljarde rand deur Eskom se verkrygingsprosesse te beheer. Hierdie kartelle breek Eskom-infrastruktuur doelbewus sodat hulle kan baat by al die werk en onderdele wat nodig is om dit weer te herstel.” Twee senior lede van president Ramaphosa se kabinet word glo ook aan die vier kriminele kartelle verbind. “Die verslae dui daarop dat dit die ANC is wat Eskom droogbloei. Dit is die ANC wat voordeel trek uit Eskom se vernietiging. Dit is die ANC wat die ekonomie in duie laat stort.” Daar gaan eers later oor die stigting van ŉ reël 253-ad hoc-komitee gestem word om die beweerde omvangryke korrupsie en misdadigheid by Eskom te ondersoek. Pieter Groenewald, VF Plus-leier (Foto: @ParliamentofRSA/Twitter) Dr. Pieter Groenewald, VF Plus-leier, het aangevoer die parlement het ŉ verantwoordelikheid teenoor die publiek om ondersoek te laat doen na die bewerings oor Eskom. “Die ernstige vergrype wat by Eskom plaasvind, is geen geheim nie. Dit is goed gedokumenteer en die publiek is deeglik bewus daarvan. “As parlementslede vra die publiek ons gereeld wat ons doen aan bewerings soos dié van André de Ruyter, Eskom se vorige uitvoerende hoof.” Hiervolgens is die minister van openbare ondernemings, Pravin Gordhan, onder meer ingelig oor twee ander ministers wat by Eskom-korrupsie betrokke is. Minister Gordhan het erken dat dit so aan hom gerapporteer is. Die vraag is daarom nie of hy daarvan weet of nie. “Dit maak die bewerings substantief en daarom is daar geen ander keuse nie as om dit wel deur ŉ ad hoc-komitee van die parlement te laat ondersoek,” het Groenewald gesê. Die ministers wie se name genoem word, moet voor die komitee verskyn en die ware feite moet op die tafel geplaas word. “Die tyd het aangebreek dat die skuldiges wat belastingbetalers se geld gewetenloos stroop, tronk toe gaan vir hul wandade en die vernietiging van Eskom.”